和易巖木犀韻
作者：王柏
朝代：宋

paragraphs: 秋光未爲老，老桂開牆隈。
雖與春風背，依吐心未灰。
香浮玉宇遠，體破金粟微。
詩翁被花惱，深夜燈重吹。
今朝恰重九，更瀉茱萸巵。
霜螯未堪把，菊蕊青滿畦。
景物自冉冉，氣候猶遲遲。
對花莫冷淡，行樂姑隨時。
清歡既易遇，不飲復何爲。
兄弟琴瑟合，子姪鴻雁隨。
月明人影散，泚筆賡新詩。
詩力籋天馬，不可銜勒羈。
詩壇峻極謝推轂，莫學檀公三十六。